Document ID: 32008D0772

ODLOČBA KOMISIJE
z dne 1. oktobra 2008
o spremembi Odločbe 2004/432/ES o odobritvi programov nadzora nad ostanki škodljivih snovi, predloženih s strani tretjih držav v skladu z Direktivo Sveta 96/23/ES
(notificirano pod dokumentarno številko C(2008) 5531)
(Besedilo velja za EGP)
(2008/772/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti četrtega pododstavka člena 29(1) Direktive,
ob upoštevanju naslednjega:
(1)
Direktiva 96/23/ES določa ukrepe za nadzor snovi in skupin ostankov iz Priloge I k Direktivi. V skladu z Direktivo 96/23/ES morajo zadevne tretje države za vključitev na sezname tretjih držav, iz katerih je državam članicam dovoljeno uvažati živali in osnovne proizvode živalskega izvora, ki jih zajema ta direktiva, in za ohranitev na teh seznamih predložiti program z jamstvi, ki jih dajejo v zvezi z nadzorom skupin ostankov in snovi iz navedene priloge.
(2)
Z Odločbo Komisije 2004/432/ES z dne 29. aprila 2004 o odobritvi programov nadzora nad ostanki škodljivih snovi, predloženih s strani tretjih držav v skladu z Direktivo Sveta 96/23/ES (2), se odobrijo programi nadzora nad ostanki, ki so jih predložile nekatere tretje države iz Priloge k navedeni odločbi, živali in osnovnih proizvodov iz navedenega seznama.
(3)
V zvezi z vnosom za Južno Afriko je bil uvoz mesa prostoživeče in gojene divjadi, razen nojev, črtan s seznama dovoljenega uvoza iz Priloge k Odločbi 2004/432/ES, kakor je bila spremenjena z Odločbo Komisije 2008/407/ES (3), ker Južna Afrika ni zagotovila dokazov o izvajanju načrta za prostoživečo in gojeno divjad, razen za noje. Opravljeno je bilo vzorčenje, laboratorijske analize pa niso bile izvedene.
(4)
Inšpekcijski pregled Komisije, ki se je za Južno Afriko izvajal od 2. do 7. julija 2008, je pokazal, da je bil v navedeni tretji državi program nadzora nad ostanki prostoživeče in gojene divjadi za obdobje 2007-2008 izveden, navedeno vzorčenje v skladu s programom nadzora nad ostanki za obdobje 2007-2008 pa zaključeno ter da poteka vzorčenje, ki je v skladu s programom nadzora nad ostanki za obdobje 2008-2009. Ker so bili odobreni programi, ki zajemajo obdobji 2006-2007 in 2007-2008, izvedeni, rezultati laboratorijskih analiz pa ustrezni, je splošno stanje v zvezi s programi nadzora nad ostanki za gojeno in prostoživečo divjad zadovoljivo. Zato je primerno, da se spremeni seznam v Prilogi k Odločbi 2004/432/ES, da se dovoli uvoz v Skupnost iz Južne Afrike prostoživečih in gojenih živali, vključno z noji, kakor določajo odobreni programi.
(5)
Izrael je Komisiji predložil program nadzora nad ostanki gojene divjadi. Ocene navedenih programov in dodatne informacije, ki jih je pridobila Komisija, zadostujejo kot jamstva v zvezi s programom nadzora nad ostanki gojene divjadi. Zato je treba na seznam Priloge k Odločbi 2004/432/ES pri Izraelu vključiti navedeni proizvod.
(6)
Kitajska je Komisiji predložila program nadzora nad ostanki jajc. Ocene navedenih programov in dodatne informacije, ki jih je pridobila Komisija, zadostujejo kot jamstva v zvezi s programom nadzora nad ostanki jajc. Zato je treba na seznam Priloge k Odločbi 2004/432/ES pri Kitajski vključiti navedeni proizvod.
(7)
Ukrajina je Komisiji predložila program nadzora nad ostanki perutnine, kopitarjev in proizvodov iz ribogojstva. Ocene navedenih programov in dodatne informacije, ki jih je pridobila Komisija, zadostujejo kot jamstva v zvezi s programom nadzora nad ostanki navedenih proizvodov. Zato je treba na seznam Priloge k Odločbi 2004/432/ES pri Ukrajini vključiti navedeni proizvod.
(8)
Nekatere napake v zvezi s številčenjem nekaterih opomb v Prilogi k Odločbi 2008/407/ES je treba popraviti.
(9)
Odločbo 2004/432/ES je zato treba ustrezno spremeniti.
(10)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Priloga k Odločbi 2004/432/ES se nadomesti z besedilom iz Priloge k tej odločbi.
Člen 2
Ta odločba se uporablja od 30. septembra 2008.
Člen 3
Ta odločba je naslovljena na države članice.
V Bruslju, 1. oktobra 2008

Labels: 17
5
20
3
6